ดอกไม้ไฟบึม ฉีกร่างสาวดับ ขนใส่เต็มรถบรรทุก เตรียมส่งลอยกระทง (คลิป)
พลุกับดอกไม้ไฟระเบิดบึม, ฉีกร่างหญิงสาวเจ้าของร้านกลึงเหล็กขาขวาขาดสะบั้น แถมเพลิงคลอกตายอนาถคาร้าน ขณะที่คนงานร้านข้างเคียงบาดเจ็บระนาวอีก 11 คน อาคารร้านค้า รถบรรทุก รถยนต์ รถ จยย.เสียหายยับอีกหลายคัน หลังบริษัทรับส่งสินค้า ทัพมงคล ย่านพุทธมณฑลสาย 4 รับจ้างส่งพลุและดอกไม้ไฟ 20 กล่องไปส่งที่ จ.เชียงใหม่ ให้ทันงาน ลอยกระทง คนงานนำขึ้นลูกพ่วงรถบรรทุกพร้อมสินค้าอื่นอัดเต็มคัน รอรถลากตอนเช้า ขณะจอดรถรอ หน้าร้าน ตกดึกพลุและดอกไม้ไฟระเบิดตูมสนั่น คาด คงวางสินค้าเต็มรถอัดแน่นจนเกิดความร้อนขึ้น,เหตุการณ์สยองขวัญพลุและดอกไม้ไฟระเบิดบึมฉีกร่างผู้คนตายเจ็บระนาว เปิดเผยขึ้น โดย ร.ต.อ.จารึก ปฐมพงษ์ รอง สว. (สอบสวน) สภ.โพธิ์แก้ว อ.สามพราน จ.นครปฐม รับแจ้งตอนห้าทุ่มครึ่งวันที่ 4 พ.ย. ว่า เกิดเหตุระเบิดและเพลิงลุกไหม้มีผู้เสียชีวิตและบาดเจ็บหลายคน ที่บริษัทรับส่งสินค้าชื่อ ส.ทัพมงคล เลขที่ 30/34 ถนนพุทธมณฑลสาย 4 หมู่ 6 ต.กระทุ่มล้ม จึงรายงานให้ผู้บังคับบัญชาทราบแล้วพร้อมด้วย พล.ต.ต.คำรณ บุญเลิศ ผบก.ภ.จ.นครปฐม พ.ต.ท.ธีระวุฒิ สุทธิพนไพศาล รอง ผกก.ป.สภ.โพธิ์แก้ว พ.ต.ท.ครรชิต โขวัฒนชัย รอง ผกก.สส. นำกำลังตำรวจชุดสืบสวน เจ้าหน้าที่หน่วยกู้ชีพ รพ.สามพราน รพ.วิชัยเวช รพ.มหาชัย 2 เจ้าหน้าที่มูลนิธิร่วมกตัญญู และเจ้าหน้าที่ดับเพลิงเทศบาลเมืองกระทุ่มล้ม เทศบาลตำบลศาลายา และใกล้เคียงกว่า 10 คันเดินทางไปตรวจสอบ,ที่เกิดเหตุเป็นตึกแถวชั้นเดียวมีทั้งหมด 25 ห้อง ขณะที่ฝั่งตรงข้ามก็เป็นตึกแถวชั้นเดียว 25 ห้องเช่นกัน แต่ละห้องส่วนใหญ่เป็นบริษัทเช่ารับส่งสินค้า หน้าห้องเกิดเหตุพบลูกพ่วงรถบรรทุก ทะเบียน 70-2878 พะเยา จอดในสภาพถูกแรงระเบิดพังยับ ชิ้นส่วนกระจัดกระจายเกลื่อน แถมเพลิงโหมลุกไหม้รุนแรง ก่อนลุกลามไปอาคารห้องเช่าข้างเคียง รวมทั้งรถบรรทุกและรถยนต์ที่จอดอยู่บริเวณใกล้เคียงได้รับความเสียหายหลายคัน มีผู้บาดเจ็บซึ่งเป็นคนงานร้านค้าร่ำไห้ระงมด้วยความเจ็บปวด 11 คน แต่ละคนมีบาดแผลฉีกขาดจากการถูกแรงระเบิดเลือดโซมร่าง หน่วยกู้ชีพให้การช่วยเหลือปฐมพยาบาลเบื้องต้นกันวุ่นวายก่อนลำเลียงส่ง รพ.วิชัยเวช 7 ราย และ รพ.มหาชัย 2 จำนวน 4 ราย ในจำนวนนี้มีผู้บาดเจ็บสาหัส 2 ราย แพทย์ยื้อชีวิตเต็มที่,ขณะเดียวกัน เจ้าหน้าที่ดับเพลิงระดมกำลังฉีดน้ำสกัดอย่างทุลักทุเลนานราว 1 ชม. เพลิงจึงสงบ เข้าตรวจสอบที่เกิดเหตุ พบชิ้นส่วนหลังคา เศษเหล็กและเศษดอกไม้ไฟ ชิ้นส่วนพลุ เศษสินค้ากระจายเกลื่อน มีร้านค้าบริษัทเสียหาย 20 ห้อง และห้องแถวคนงานอยู่ด้านหลัง กระจกแตกพังเสียหายอีก 10 ห้อง รถกระบะอีซูซุดีแมคซ์ 4 ประตู ไม่ทราบทะเบียนถูกไฟไหม้วอดอีกคัน และรถจักร– ยานยนต์พังยับหลายคัน รวมทั้งท่อนขาขวามนุษย์ถูกไฟไหม้สยอง 1 ข้าง ส่วนภายในร้านรับกลึงเหล็ก ห่างจากจุดเกิดเหตุไม่มาก พบศพ น.ส.กรณิกา ตาครบุรี อายุ 35 ปี เจ้าของร้าน สภาพศพนอนคว่ำหน้าสุดสยอง ศพขาขวาเหนือเข่าขาดสะบั้น แถมไฟไหม้เกรียมทั้งตัว โดยท่อนขาขวามนุษย์ถูกไฟไหม้คาดเป็นท่อนขาของ น.ส.กรณิกา จึงนำประกอบเพื่อพิสูจน์ให้แน่ชัดอีกครั้ง,จากการสอบสวนทราบว่า ตึกห้องแถวที่เกิดเหตุ มีบริษัทรับขนส่งสินค้าทั่วราชอาณาจักรหลายบริษัทเช่าทำธุรกิจ รวมทั้งร้านกลึงเหล็ก ร้านทำท่อรถยนต์ ด้านหลังมีห้องพักคนงานหลายสิบห้อง ส่วนลูกพ่วงรถบรรทุกที่เกิดเหตุเป็นของบริษัท ส.ทัพมงคล รับส่งสินค้าจอดหน้าร้านเพื่อขึ้นของตั้งแต่ตอนสายโดยมีร้านขายดอกไม้ไฟและพลุมาฝากส่งสินค้า 20 กล่อง นำส่งร้านค้าที่ จ.เชียงใหม่ ให้ทันวันลอยกระทง มีสินค้าพวกขนม กับถุงพลาสติกบรรทุกอัดเต็มลูกพ่วง จอดรอรถมาลากไปส่งของตอนเช้าวันที่ 5 พ.ย. กระทั่งพลุและดอกไม้ไฟระเบิดบึมฉีกร่างผู้คนตายเจ็บระนาว แถมไฟลุกไหม้รุนแรงข้าวของทรัพย์สินเสียหายยับ ในชั้นนี้คาดพลุและดอกไม้ไฟถูกวางทับอัดแน่นจนเกิดความร้อนและระเบิดขึ้น เจ้าหน้าที่จะได้ตรวจสอบหาสาเหตุให้แน่ชัดอีกครั้ง พร้อมสอบสวนหาตัวผู้กระทำผิดมาดำเนินคดีต่อไป หลังทราบเรื่องนายเผดิมชัย สะสมทรัพย์ ส.ส.นครปฐม พรรคชาติไทยพัฒนา เดินทางมาตรวจดูที่เกิดเหตุพร้อมช่วยเหลือผู้บาดเจ็บด้วย
สยองรับลอยกระทง พลุกับดอกไม้ไฟระเบิดบึม ฉีกร่างหญิงสาวเจ้าของร้านกลึงเหล็กขาขวาขาดสะบั้น แถมเพลิงคลอกตายอนาถคาร้าน ขณะที่คนงานร้านข้างเคียงบาดเจ็บระนาวอีก 11 คน 
ดอกไม้ไฟระเบิด,สามพราน,นครปฐม,รถบรรทุกดอกไม้ไฟระเบิด,วันลอยกระทง,ข่าวหน้า1,จารึก ปฐมพงษ์